送毘陵太守劉君受代東歸
作者：汪藻
朝代：宋

paragraphs: 往年我作新安民，人人能說劉使君。
使君本一儒者耳，數十年來嗟未聞。
我時屈指今州縣，似此賢侯當識面。
那知漂泊千里餘，畫戟清香日陪宴。
使君何以人不如，胸中正有萬卷書。
清真簡淡乃天性，文章政事猶其餘。
向來天子留君住，重與毘陵三萬戶。
誰教一曲渭城歌，忽作梨花枝上雨。
宦遊南北安得同，撫循凋郡還須公。
人生五馬亦不惡，與民處處爲春風。